༄༅།  ། དཔལ་ལྡན་ལྷ་མོ་ལ་ཞི་བའི་མེ་མཆོད་འབུལ་ཚུལ་མི་མཐུན་ཀུན་འཇོམས་ཞེས་བྱ་བ་བཞུགས་སོ།  །
རྒྱལ་ཡུམ་དཔལ་ལྡན་ལྷ་མོ་ལ།  ། སྒོ་གསུམ་གུས་པས་ཕྱག་བགྱིས་ཏེ།  ། དེ་ཡི་ཞི་བའི་སྦྱིན་
སྲེག་གི། ཆོ་ག་འཁྱེར་བདེ་འགོད་པར་བྱ།  ། དེ་ཡང་དཔལ་ལྡན་ལྷ་མོའ་ིསྦྱིན་སྲེག་ལག་ཏུ་བླང་བའི་ཚུལ་ལ། གསང་བ་སྤྱིའི་ཆོ་ག་འོད་ཀྱི་སྙེ་མ་དང་མཐུན་པར་རྗེ་བླ་མའི་ལེགས་བཤད་དངོས་གྲུབ་རྒྱ་མཚོའི་ལུགས་བཞིན་བྱེད་པར་འདོད་ན་གཞན་དུ་ཤེས་པར་བྱ་ལ།  འཁྱེར་བདེ་འདོད་ན་མཁའ་འགྲོའ་ིམེ་མཆོད་བཞིན་བྱ་རུང་བར་རིག་འཛིན་གོང་མ་རྣམས་བཞེད་པས་འདིར་དེའི་ལུགས་བཞིན་འགོད་པར་བྱ་སྟེ།  ཐབ་ཁུང་སྤྱི་དང་མཐུན།  བསྲེག་རྫས་ཡམ་ཤིང་དང་མར་ཁུ་གཉིས་སོ་སོ་དང་།  ཤ་མར་ཟས་སྣ་འབྲུ་སྣ་དར་སྣ་སྨན་སྣ་རིན་པོ་ཆེ་སོགས་ཅི་འབྱོར་དང་།  ཁྱད་པར་གྱི་རྫས་འབྲུ་མར་གྱིས་བྱུགས་པའི་ཀུ་ཤ་དང་ནས་ཏིལ་ཞོ་འོ་མ་འབྲས་ཟན་དུར་བཙན་དན་པྲི་ཡངྐུ་ཐང་ཆུ་དྲི་ཞིམ་པོའ་ིམེ་ཏོག་འབྲས་ཡོས་སོགས་སྦྲང་རྩི་བདུད་རྩི་ལྔས་སྦགས་པ་རྨས་སོ་སོའམ།  ཕྱོགས་གཅིག་ཏུ་བསྲེ་བའམ།  རིལ་བུར་དྲིལ་བ་གང་བདེ་བྱས་ལ་གཡས་ཕྱོགས་སུ་བཤམས།  གཡོན་ངོས་སུ་མཆོད་གཏོར་སྨན་རཀ།  མདུན་དུ་དགང་བླུགས།  དཔལ་འབར།  བསངས་ཆུ་འཐོར་ནས་སོགས་མཁོ་བའི་ཡོ་བྱད་རྣམས་ཚོགས་པར་བྱའོ།  ། དེ་ནས་ཡི་དམ་གྱི་བདག་བསྐྱེད་སྔོན་དུ་བཏང་།  བསངས་ཆུ་སྒྲུབ། བསངས་ཆུ་དང་ནང་མཆོད་གཏོར་ནས།  བསངས་སྦྱངས།  སྟོང་པའི་ངང་ལས་སྨན་རཀ་མཆོད་གཏོར་རྣམས་
ངོ་བོ་བདེ་སྟོང་གི་ཡེ་ཤེས་ལ།  རྣམ་པ་སོ་སོའ་ིརྣམ་པ་ཅན།  བྱེད་ལས་བདེ་ཆེན་གྱི་ཡེ་ཤེས་ཁྱད་པར་
ཅན་བསྐྱེད་པའི་ནུས་པ་ཅན་དང་།  བསྲེག་རྫས་རྣམས་ཀྱང་ཡེ་ཤེས་ཀྱི་བདུད་རྩི་ལྔའི་ངོ་བོར་གྱུར།
འབྲུ་གསུམ་དང་ནམ་མཁའ་མཛོད་ཀྱི་སྔགས་ལན་གསུམ་བརྗོད་པས་བྱིན་གྱིས་བརླབ།  ཐབས་བསངས་སྦྱངས།  སྟོང་
པའི་ངང་ལས་ཞི་བའི་ཐབ་ཁུང་ཟླ་བ་ཆུ་ཤེལ་གྱི་རང་བཞིན་ཅན་དཀར་ཞིང་ཟླུམ་པ་མུ་རན་ཁ་ཁྱེར་
དང་བཅས་འོད་ཟེར་དཀར་པོ་འཕྲོ་བར་གྱུར།  ཨོཾ་ཨགྣེ་ཡེ་ཛྭ་ལ་རཾ།  ཞེས་མེ་སྦར།  ཐབ་ཀྱི་མེའི་ཀློང་དུ་
ཁྲག་ཞག་འཁྲུགས་པའི་རྒྱ་མཚོ་ཆེན་པོའ་ིདབུས་སུ་རླུང་ནག་འཚུབ་མའི་གུར་གྱི་ནང་དུ།  ཞེས་པ་ནས།
གཡོན་ཐོད་པ་གདུག་པའི་ཁྲག་གིས་གང་བ་འཛིན་པ།  ལྷ་ཐམས་ཅད་ཀྱི་སྐུ་ལས་འོད་ཟེར་དཀར་པོ་
183
འབར་ཞིང་འཕྲོ་བར་གྱུར།  གཙོ་འཁོར་ཐམས་ཅད་ཀྱི་མིག་གཉིས་སུ་ཀྵིཾ།  ཞེས་སོགས་སྐྱེ་མཆེད་བྱིན་རླབས་ནས་བཟུང་ཡན་ལག་བདུན་པའི་བར་རྒྱས་བསྡུས་ཅི་རིགས་བགྱིས།  ལྷ་རྣམས་ཀྱི་ལྗགས་རྡོ་རྗེའི་རྣམ་པ་ཅན་
དཀར་པོ་ལ་རཾ་ཡིག་དང་།  དགང་བླུགས་ཀྱི་ཁ་ལ་བྷྱོཿཡིག་གིས་མཚན་པར་གྱུར།  ཨོཾ་ཨགྣེ་ཡེ་སྭཱཧཱ།
ཞེས་བླུགས་གཟར་བདུན་གྱིས་དགང་གཟར་བཀང་བ་གཡོན་དུ་བསྐོར་ཞིང་བྷྱོཿབདུན་མའི་མཐར།  བདག་ཅག་དཔོན་
སློབ་འཁོར་དང་བཅས་པའི་ལེགས་ཚོགས་ལ་བར་དུ་གཅོད་པ་ཐམས་ཅད་ཤཱནྟིཾ་ཀུ་རུ་ཡེ་སྭཱཧཱ།  ཞེས་ལན་གཅིག་གསུམ་བདུན་ལ་སོགས་པས་ཕུལ།  ཡེ་ཤེས་ཀྱི་བདུད་རྩི་དཀར་པོ་དྭངས་པ་ཞལ་དུ་གསོལ་བས་
ལྷ་ཚོགས་ཐམས་ཅད་དགྱེས་ཤིང་ཚིམ་པར་གྱུར་པར་བསམ།  དེ་ནས་ཡམ་ཤིང་།  མར་ཁུ།  རྫས་གཞན་ཐམས་ཅད་སྔགས་དང་སྤེལ་ཚིག་དེ་ཁོ་ནས་འབུལ།  དམིགས་བསལ་སྡིག་སྒྲིབ་ཞི་བ་གཙོ་བོར་བྱེད་ན་ཏིལ།  བགེགས་ཞི་བ་གཙོ་བོ་བྱེད་ན་ཡུངས་ཀར་མང་དུ་འབུལ་ཞིང་།  བྷྱོཿབདུན་མ་ལ།  སརྦ་པཱ་པཾ་ཤཱནྟིཾ་ཀུ་རུ་ཡེ་སྭཱཧཱ།  ཞེས་པ་དང་།  སརྦ་
བིགྷྣན་ཤཱནྟིཾ་ཀུ་རུ་ཡེ་སྭཱཧཱ།  ཞེས་པ་སྦྱར་ཏེ་འབུལ།  སྲིད་གསུམ་ཟིལ་གནོན་རྡོ་རྗེའི་རིགས།  ། དཔལ་ལྡན་
ལྷ་མོ་འཁོར་བཅས་ཀྱིས།  ། བདག་དང་དམིགས་ཡུལ་འདི་དག་གི། སྡིག་སྒྲིབ་དམ་ཚིགཉམས་ཆག་
དང་།  ། ནད་གདོན་བར་ཆད་ལ་སོགས་པ།  ། མི་མཐུན་ཕྱོགས་ཀུན་ཞི་བ་དང་།  ། ཞི་བའི་འཕྲིན་ལས་
མཐར་ཕྱིན་ནས།  ། མྱུར་དུ་སངས་རྒྱས་ཐོབ་པར་མཛོད།  ། ལྷ་རྣམས་ཀྱི་སྐུ་ལས་དྲི་མ་མེད་པའི་འོད་
ཟེར་ཟླ་འོད་ལྟ་བུ་འཕྲོས་པས།  རང་གཞན་དམིགས་ཡུལ་རྣམས་ལ་ཕོག་པས།  སྡིག་སྒྲིབ་དམ་ཚིག་
ཉམས་ཆག་བར་ཆད་ཉེར་འཚེ་མི་མཐུན་པའི་ཕྱོགས་ཐམས་ཅད་བྱང་ཞིང་དག་པར་གྱུར་པར་བསམས། དེ་ནས་ཕྱི་ནང་གི་མཆོད་པ་དང་བསྟོད་པ་རྒྱས་བསྡུས་གང་མོས།  ཡིག་བརྒྱ་ནོངས་བཤགས་རྣམས་བྱ།  རླུང་ནང་དུ་རྡུབ་པ་དང་སྦྲགས་ནས།  ལྷ་ཚོགས་ཐམས་ཅད་རང་ལ་ཐིམ་པས་མི་ཤིགས་པའི་ཐིག་ལེ་དང་དབྱེར་མེད་དུ་གྱུར།
ཨོཾ་ཨཱཿདཱ་མ་ཀོ་ཏིཥྛ་བཛྲ་ཧཱུཾ།  ཞེས་བརྗོད་ལ་བསྔོ་སྨོན་བཀྲ་ཤིས་ཀྱིས་མཐའ་བརྒྱན་པར་བྱའོ།  ། འདི་ནི་ཉམས་ཆག་བསྐོང་བ་དང་།  བར་ཆད་སོགས་ཞི་བར་བྱེད་པ་ལ་མཆོག་ཏུ་བསྔགས་སོ།  ། དཔལ་ལྡན་ལྷ་མོ་ལ་ཞི་བའི་མེ་མཆོད་འབུལ་ཚུལ་མི་མཐུན་ཀུན་འཇོམས་ཞེས་བྱ་བ་འདི་ཡང་ཕྲལ་དུ་ཉེར་མཁོའ་ིཆེད་ཀུ་སཱ་ལི་༧དྷརྨ་བཛྲ་གྱིས་བྲིས། །  ། །
184